11. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 240 της 6/8 Φεβρ. 1958 Περί συμπληρώσεως διατάξεών τινων του Ν.Δ. 3758/57. Λαβόν υπ’όψει σχετικήν εισήγησιν του Υπουργού Εμπορίου, αποφασίζει: 1.(Προεβλέπετο απαγόρευσις αγοραπωλησιών καπνού εσοδείας 1957. Αύτη ήρθη δια της υπ’ αριθ. 1026 της 25 Νοεμ./6 Δεκ. 1958 Πράξεως Υπουργ. Συμβουλίου). 2.Δια την αγοράν, παραλαβήν και μεταβίβασιν της κυριότητος ως και την έκδοσιν αδειών μεταφοράς και κατοχής των καπνών, περί ων αι διατάξεις των άρθρ. 3, 5 και 13 του Νόμ. 3758/57 και της παρούσης, εφαρμόζεται σύντομος διαδικασία καθοριζομένη δι’ αποφάσεως του Υπουργού Οικονομικών, κατά παρέκκλισιν των ισχυουσών εν προκειμένω διατάξεων της καπνικής Νομοθεσίας, δημοσιευομένης εις την Εφημερίδα της Κυβερνήσεως. 3.Μέχρις εκδόσεως των υπό του άρθρ. 19 του Ν.Δ. 3758/57 προβλεπομένων Υπουργικών Αποφάσεων καθήκοντα Προϊσταμένου Υπηρεσίας Αγορών ασκεί υπάλληλος του Εθνικού Οργανισμού Καπνού (Ε.Ο.Κ.) τοποθετούμενος υπό του Υπηρεσιακού Συμβουλίου του Ε.Ο.Κ. προτάσει του Γενικού Διευθυντού αυτού και μετά γνώμην της παρά τω Ε.Ο.Κ. Επιτροπής Κρατικών Καπνών. Κατά τον αυτόν τρόπον ορίζεται και ο αναπληρωτής του Προϊσταμένου της Υπηρεσίας Αγορών. 4.Η Επιτροπή Αγορών του Ε.Ο.Κ. μέχρι της εκδόσεως των υπό του Ν.Δ. 3758/57 προβλεπομένων αντιστοίχων Β.Δ/των, Κανονισμών και Υπουργικών Αποφάσεων λειτουργεί βάσει των ισχυουσών μέχρι σήμερον εν γένει διατάξεων των υπ’ αριθ. 578/56, 1044/56 και 998/57 Πράξεων του Υπουργικού Συμβουλίου ως και των κατ’ εξουσιοδότησιν τούτων εκδοθεισών Υπουργικών Αποφάσεων, εφαρμοζομένων αναλόγως. 5.Εις την Επιτροπήν Αγορών του Ε.Ο.Κ. ανατίθεται και η διαχείρισις των δυνάμει των υπ’ αριθ. 578/56, 1044/56 και 998/57 Πράξεων του Υπουργικού Συμβουλίου αγορασθέντων καπνών, ήτις διενεργείται κατά τα υπό της παρ. 3 του άρθρ. 25 του Ν.Δ. 3758/57 οριζόμενα. 6.Μέχρι της εκδόσεως των υπό του άρθρ. 7 παρ. 11 προβλεπομένων Β.Δ/των καθορισμού αρμοδιοτήτων των Συλλογικών Οργάνων του Ε.Ο.Κ., η υπό της παρ. 8 του αυτού άρθρου προβλεπομένη Επιτροπή Ελέγχου Διαχειρίσεως Καπνών λειτουργεί ασκούσα τον κατασταλτικόν έλεγχον της χρηματικής διαχειρίσεως της Επιτροπής Αγορών προς βεβαίωσιν του νομίμου και εγκύρου των ενεργουμένων δαπανών, ειδικώτερον δε εάν αύται στηρίζωνται εις κανονικά και πλήρη δικαιολογητικά και εάν ετηρήθησαν αι διατάξεις του Ν.Δ. 3758/57. 7.Ο Ε.Ο.Κ. μετ’ απόφασιν του Διοικ. Συμβουλίου δύναται να καθορίζη τα διακριτικά σύμβολα, άτινα δέον να αναγράφωνται υπό του Καπνεμπορίου προς χαρακτηρισμόν της ποιοτικής κατηγορίας, εις ην ανήκουν τα καπνά, εις τα τιμολόγια εξαγωγής. 8.Τα εκτελούμενα υπό του Ε.Ο.Κ. έργα και προμήθειαι ως και το χρησιμοποιούμενον υπ’ αυτού ιδιωτικόν προσωπικόν απαλλάσσεται των υπέρ του Μ.Τ.Π.Υ. κρατήσεων. Των κρατήσεων του Μ.Τ.Π.Υ. απαλλάσσεται επίσης και η αγορά και εν γένει διαχείρισις των περί ων τα άρθρ. 3, 5 και 13 του Ν.Δ. 3758/57 καπνών. 9.Μέχρις εκδόσεως των υπό του άρθρ. 12 του Ν.Δ. 3758 προβλεπομένων κανονισμών ο χρηματικός εφοδιασμός των Περιφερειακών Υπηρεσιών του Ε.Ο.Κ., αι αναλήψεις χρημάτων δια τας ταμειακάς ανάγκας της Κεντρικής Υπηρεσίας και η μεταφορά κεφαλαίων από ένα λογαριασμόν εις έτερον, ενεργούνται δι’ εγγράφου εντολής υπογεγραμμένης υπό του Προέδρου και του Γενικού Διευθυντού του Ε.Ο.Κ. προς την Τράπεζαν, παρά τη οποία είναι κατατεθειμένα τα κεφάλαια του Ε.Ο.Κ. 10.(Αντικαθίσταται το τρίτον εδάφιον της παρ. 1 του άρθρ. 16 του Ν.Δ. 3758/1957). 11.Η παρούσα ης η ισχύς άρχεται από σήμερον δημοσιευθήτω δια της Εφημερίδος της Κυβερνήσεως. 12.Η παρούσα κυρωθήσεται δια Νόμου.

[Source: greek_legal_code_raptarchis | Tokens: 3175]